**OBRAZLOŽITEV**

Peter Movrin je po uspešnem zaključku dodiplomskega študija oblikovanja tekstilij in oblačil na Naravoslovnotehniški fakulteti Univerze v Ljubljani leta 2011 nadaljeval študij na podiplomski stopnji. V času študija je sodeloval na številnih razstavah in modnih revijah doma in v tujini.

Umetniško delo pod mentorstvom izr. prof. Elene Fajt, nagrajeno s Prešernovo nagrado, izkazuje dobro poznavanje in razumevanje trajnostnega oblikovanja ter izjemno občutljivost za likovne in oblikovalske prvine. V svoji zgodbi se Movrin obrača k trajnosti, tradiciji in ročnim tehnikam izdelave, ki upočasnijo proces, obenem pa ustvarjajo izdelke, ki jih ljudje cenijo. V ta namen je v kolekcijo oblačil vpletel nakit, ki pripomore k temu, da obleka ni le kulisa, ampak nakit za telo, ki lahko traja večno. Nastala je dodelana in likovno bogata kolekcija, ki nas nagovarja z močno vizualno podobo. Kolekcija unikatnih obačil je bila razstavljena v Ljubljani, Milanu, New Yorku in na Dunaju, kjer je požela dobre kritike strokovne in širše javnosti. Prejela je štiri nagrade na slovenskih in tujih tleh. Izjemno kakovost umetniškega dela dokazuje tudi njegova širitev v druge veje umetnosti, v film in industrijsko oblikovanje.